**ИЗВЕШТАЈ О РЕАЛИЗАЦИЈИ АКЦИОНОГ ПЛАНА ЗА СПРОВОЂЕЊЕ СТРАТЕГИЈЕ РАЗВОЈА ПОШТАНСКИХ УСЛУГА У РЕПУБЛИЦИ СРБИЈИ ЗА ПЕРИОД 2021-2025. ГОДИНЕ ЗА 2022. ГОДИНУ**

**УВОД**

Стратегија развоја поштанских услуга у Републици Србији за период 2021-2025. године објављена je у Службеном гласнику Републике Србије број 68 од 7. јула 2021. године.

Стратегијом развоја поштанских услуга у Републици Србији за период 2021-2025. године утврђују се стратешки циљеви развоја и унапређења тржишта поштанских услуга као и основна начела и смернице за реализацију стратешких циљева развоја поштанских услуга у Републици Србији.

Стратегија развоја поштанских услуга, у складу са одредбама Закона о планском систему Републике Србије („Службени гласник РС“, број 30/18), представља документ јавне политике, који садржи смернице за реализацију стратешких циљева развоја поштанских услуга у Републици Србији за период 2021-2025. година.

**I ОБЛАСТ ПЛАНИРАЊА И СПРОВОЂЕЊА ЈАВНИХ ПОЛИТИКА**

У сектору поштанских услуга долази до убрзаних промена и на глобалном као и националном нивоу, тако да све то намеће потребу за континуираним планирањем развоја поштанских услуга како би се усавршиле и унапредиле и на тај начин задовољиле све потребе корисника поштанских услуга.

На развој поштанских услуга утичу унутрашњи (поштански производи, квалитет услуга, организација, кадрови, развијеност поштанске мреже, примењена технологија) и спољашњи фактори (законодавни оквир, привредни развој, конкурентско окружење, саобраћајна инфраструктура и др.), као и други економски, технолошки и друштвени фактори.

Извештај о реализацији Стратегије развоја поштанских услуга у Републици Србији за период 2021-2025. годину, за 2022. годину, покрива област планирања и спровођења јавних политика која се односи на саобраћај и комуникације.

**II ИНФОРМАЦИЈЕ О УЧИНЦИМА ЈАВНЕ ПОЛИТИКЕ ТОКОМ СПРОВОЂЕЊА У ТОКУ 2022. ГОДИНЕ**

Поштанске услуге спадају у ред високо софистицираних услуга са сталним техничко-технолошким иновацијама, поготово у области информационо комуникационих технологија, те је делатност која свакако доприноси техничко-технолошком развоју Републике Србије. Такође, развијена и доступна поштанска мрежа, поред утицаја који има на одрживи развој локалних заједница, има и велики утицај на стварање услова за боље животне услове друштва у целини, тако да поштански сектор свакако доприноси расту привреде, запослености и бруто домаћег производа у Републици Србији.

Општи циљ Стратегије развоја поштанских услуга у Републици Србији за период 2021-2025. године је: Унапређење задовољства корисника поштанских услуга развојем поштанског тржишта и његовом интеграцијом у глобалне поштанске мреже, подстицањем иновација, подизањем квалитета услуге и осигурањем одрживости универзалног сервиса.

Акционим планом Стратегије за показатеље на ниову општег циља утврђени су: степен задовољења корисника поштанском услугом писмо, степен задовољења корисника поштанском услугом пакет и степен задовољења корисника поштанском услугом експрес доставе (пакета). За јединицу мере утврђена је просечна оцена задовољства корисника наведеним поштанским услугама. С тим у вези, РАТЕЛ је сачинио студију „Испитивање степена задовољења потреба корисника поштанских услуга“ коју је објавио на свом сајту у марту 2022. године.

Што се тиче квалитета пружања писмоносне услуге, које су оцењиване од 1 до 5, може се уочити да је највећи број одговора садржан у оцени 4 (38,10%) што заједно са оценом 5 (22,69%), указује на добар квалитет пружања писмоносних услуга према процени испитаника (у збиру, оцене 4 и 5 дате су од стране 60,79% испитаника).

У погледу квалитета пружања пакетских услуга, испитаници су уверљивије истакли задовољство овим услугама, изјашњавајући се са 44,38% да су задовољни (оцена 4) или веома задовољни у 27, 27% случајева (оцена 5). У збиру оцене 4 и 5 дате су од стране 71,65% испитаника. Такође треба нагласити и да је мањи број испитаника неопредељен (23,91%), а такође је и мањи незадовољних (4,45%), у односу на квалитет задовољења потреба корисника са писмоносним услугама.

Када је у питању оцена квалитета пружања експрес услуга, најдоминантнија је оцена квалитета 4 са 52,89% заступљених испитаника. Затим следи оцена 5 са 30,92% одговора, из чега се може закључити да су корисници генерално задовољни квалитетом пружања експрес услуга од стране поштанских оператора.

На основу свега напред наведеног може да се закључити да је општи циљ Стратегије реализован за 2022. годину, имајући у виду се на основу испитивања испитаника може закључити да су задовољни пружањем поштанских услуга од стране поштанских оператора, што значи да је дошло до унапређења квалитета и унапређења задовољства корисника поштанским услугама у извештајном периоду.

У складу са општим циљем дефинисано је пет посебних циљева чија сврха је допринос остварењу општег циља, који су реализовани у складу са унапред дефинисаним мерама.

**Посебни циљ 1:**

Обезбеђење пружања доступних, поузданих и ефикасних поштанских услуга у Републици Србији у складу са директивама ЕУ и препорукама Светског поштанског савеза.

На основу студије регулаторног тела „Истраживање степена задовољења потреба корисника поштанских услуга“, дошло се до резултата истраживања да је више од 70% испитаника задовољно пружањем писмоносних и пакетских услуга. Такође, истом студијом закључено је да преко 80% испитаника задовољно пружањем експрес услуга од стране поштанских оператора.

Овај посебни циљ је реализован уз помоћ следећих мера:

* 1. **Усклађивање поштанске регулативе са законодавством ЕУ и регулативом Светског поштанског савеза;**

Република Србија спроводи континуирану хармонизацију позитивних прописа са регулативом ЕУ, иако је у процесу преговора о приступању у ЕУ и с тим у вези директиве ЕУ за Републику Србију још увек нису обавезујуће. Регулатива је у потпуности усклађена са првом и другом поштанском директивом и са већином одредаба треће односно последње директиве, а даље усклађивање планирано је Акционим планом за 2024. годину, кроз израду Нацрта закона о изменама и допунама Закона о поштанским услугама.

* 1. **Унапређење конкурентног тржишта;**

Један од главних циљева европског регулаторног оквира је управо промоција конкуренције, па самим тим се и у Републици Србији наставило са промовисањем и подстицањем ефикасне и лојалне конкуренције у поштанском сектору. Број оператора, као и број запослених у делатности се повећава, а подаци о показатељу који се односи на број запослених објављују се у документу РАТЕЛ-а „Преглед тржишта телекомункација и поштанских услуга“, у мају месецу текуће године за претходну годину. Према тим подацима у 2021. години, у поштанској делатности је било запослено 0,85% запослених од укупно запослених (2.212.631) у Републици Србији. Примећује се да је то нешто више у односу на 2020. годину, када је износио 0, 83% економски активног становништва.

* 1. **Унапређење заштите интереса корисника поштанских услуга.**

Задовољењу потреба корисника поштанских услуга се континуирано посвећује све већа пажња имајући у виду поготово е-трговину, као и чињеницу да је тржиште поштанских услуга све више посвећено примаоцима као корисницима поштанских услуга. С тим у вези, у студији „Истраживање степена задовољења потреба корисника поштанских услуга, физичких лица“ РАТЕЛ-а, уочено је да у погледу питања о подношењу рекламација у последњих годину дана, преко 90% одговора испитаника, по врстама пошиљки, спада у групу одговора која негира подношење рекламација у последњих годину дана. Од укупно испитаних корисника 76,87% испитаника је неинформисано са могућношћу да поднесу приговор РАТЕЛ-у уколико су незадовољни радом поштанских оператора, а 23% испитаника је упознато и то махом млађа популација. Што се тиче испитаника који су подносили РАТЕЛ-у приговоре на пружене услуге од стране поштанских оператора, уочена је подједнака заступљеност и задовољних и незадовољних испитаника. Овакав резултат указује на потребу неопходности упознавања корисника универзалне и експрес услуга са њиховим правима и начинима у вези са подношењем рекламација.

**Посебни циљ 2:**

Осигурање доступности и одрживости универзалног поштанског сервиса у складу са потребама корисника и променама на тржишту;

У 2022. години спроведене су активности у вези израде студије одрживости универзалне поштанске услуге у Републици Србији и дефинисања њене улоге у складу са променљивим потребама корисника. С тим у вези одржан је састанак представника јавног поштанског оператора, надлежног министарства и регулатора у циљу спровођења предметне активности, на коме је презентован иницијални документ у вези израде студије, а затим је урађена и техничка спецификација и расписана јавна набавка у отвореном поступку.

Везано за наведено, у оквиру постојећих активности, регулаторно тело планира да у 2023. години у сарадњи са надлежним министарством, јавним поштанским оператором и одабраним консултантом ради на изради детаљне методологије за оцену одрживости универзалне поштанске услуге,која подразумева дефинисање различитих будућих сценарија у погледу степена квалитета и доступности универзалне поштанске услуге, анализе потреба корисника, одрживости услуге у погледу прихода и трошкова. Поред тога, планирано је да се у складу са најновијим стандардима теорије одлучивања развије модел који би на одговарајући начин обрадио и рангирао бенефите и ризике одговарајућих сценарија.

Овај посебни циљ је реализован уз помоћ следећих мера:

2.1. Обезбеђење одрживости пружања свих услуга из оквира универзалне поштанске услуге, као општег интереса;

Спровођење укидања резервисаних услуга и потпуна либерализација тржишта могу у будућности довести до одређених потешкоћа у обезбеђењу одрживости, те сходно томе, Република Србија мора имати јасну политику цена из опсега универзалне поштанске услуге, као и утврђен начин како да се надокнаде могући губици. С тим у вези, намеће се потреба за дефинисањем одговарајућег модела одрживости универзалне поштанске услуге, као и потреба за редизајнирањем универзалне поштанске услуге у складу са потребама корисника поштанских услуга. Модел одрживости универзалне поштанске услуге би се требао заснивати на анализи потребе смањења учесталости доставе, као и анализи потребе рационализације и ефикасне организације мреже даваоца универзалне поштанске услуге. У складу са напред наведним сматрамо да је ова мера делимично усклађена.

2.2. Остваривање доступности универзалне поштанске услуге прописаног квалитета;

Обезбеђивање континуитета доступности универзалне поштанске услуге остварује се кроз стално ангажовање Владе, надлежног министарства, као и регулаторног тела, кроз праћење и дефинисање или редефинисање универзалне поштанске услуге, која је у складу са потребама корисника. Такође надлежно министарство врши надзор над применом закона и подзаконских аката којима је регулисано обављање поштанских услуга и на тај начин се континуирано обезбеђује доступност универзалне услуге прописаног квалитета. У складу са Законом о поштанским услугама јавни поштански оператор односно ЈП „Пошта Србије“, Београд, пружа универзалну поштанску услугу на читавој територији Републике Србије и доступност се обезбеђује свим грађанима под једнаким условима.

**Посебни циљ 3:**

Подстицање развоја нових поштанских услуга кроз синергију са ИКТ и саобраћајном инфраструктуром, са посебним нагласком на е-трговину.

У току 2022. године отпочело се са активностима на реализацији развоја нових поштанских услуга кроз израду студија и пројеката. Сходно томе, а због превазилажења бројних ограничења у постојећим корисничким апликацијама јавног поштанског оператора (Web express апликација и апликација Електронска пријемна књига), започете су активности на развоју нове корисничке апликације за опремање пошиљака коришћењем on line корисничких апликација. Нова апликација омогућила би појединачни унос података о пошиљкама, као и унос података о поруџбинама, штампање адресница,импорт и експорт података о пошиљкама из корисничких база, безготовинско плаћање поштарине, креирање извештаја о статусу пошиљака и поруџбина, креирање захтева за преузимање пошиљака.

Овај посебни циљ је реализован уз помоћ следећих мера:

3.1. Израда студија у циљу развијања нових интегрисаних поштанских услуга;

Процес модернизације и диверсификације поштанског сервиса је сложен и поштански оператори су често у дилеми да ли да наставе са развојем поштанске мреже на бази ниских трошкова и великог опсега услуга или да се фокусирају на услуге које имају велики финансијски потенцијал. На потребу за новим услугама велики утицаји имају и корисници поштанских услуга и њихови захтеви за задовољење потреба корисника. У погледу развоја савремених услуга и примене модерних поштанских технологија континуирано се прате активности страних поштанских оператора, а пре свега држава у окружењу и држава чланица ЕУ. У циљу размене искустава на развијању нових интегрисаних услуга и свеукупног унапређења пословања, Пошта Србије као јавни поштански оператор у смислу Закона о поштанским услугама, који има обавезу пружања универзалне поштанске услуге на читавој територији Републике Србије у току 2022. године је остварила сарадњу са представницима Поште Српске, Северне Македоније,Мађарске, Литваније, Русије, Чешке и Уједињених Арапских Емирата, како би стекла увид у најновије сервисе и дошла до искустава најбоље праксе у примени различитих сервиса.

3.2. Повећање обима поштанских пошиљака које садрже робу, генерисаним развојем е-трговине;

У последњих неколико година у Републици Србији је тржиште е-трговине у фази интезивног раста и е-трговина постаје веома битан фактор у расту привреде. С тим у вези се у поштанском сектору ради на унапређењу логистичких услуга којима би се комплетирао ланац вредности за оне трговце који немају властите логистичке капацитете, као и на развијању интернет платформи за е-трговину, затим развоју одговарајуће мреже за доставу пакета, како би се обезбедила могућност коришћења ове услуге на читавој територији Републике Србије. С тим у вези, јавни поштански оператор је у току 2022. године покренуо електронску продавницу „е-Филателија“ за куповину робе, односно поштанских производа путем интернета уз омогућавање плаћања картицом. У 2022. години је у продукцију пуштена и верзија iOS платформа чиме је употпуњена доступност различитих улазних канала за пријем пошиљака свим корисницима пост експрес услуга. Такође је извршено и додатно унапређење мобилне апликације, тако да је сада корисницима доступна и услуга PostexpressBOХ.

3.3. Развој е-поштанских услуга и услуге е-управе

Иновације у виду примене IKT-a су постале саставни део савременог поштанског тржишта, традиционалне поштанске услуге се врло често мењају електронским услугама, као што су електронски поштански ковчежић, е-телеграм, е-разгледница, е-марка, хибридна пошта, онлајн обавештење о пошиљкама, онлајн задржавање испоруке, итд. С тим у вези, током 2022. године настављен је развој платформе Регистра матичних књига а у складу са захтевима МДУЛС. У том смислу је извршен развој нових функционалности као унапређење регистра матичних књига, укључујући модул Овлашћења матичара и модул Стручно усавршавање матичара.

**Посебни циљ 4:**

Унапређење прекограничног поштанског саобраћаја и међународне сарадње у области поштанских услугa

У сарадњи Светског поштанског савеза и Светске царинске организације развијен је Систем царинских декларација – CDS (Customs Declaration System). Примена CDS система почела је 1. јануара 2021. године у складу са регулативом Светског поштанског савеза, и континуирано се унапређује. CDS систем омогућава електронску размену података омогућава електронску размену података између овлашћених поштанских оператора и царинских органа у формату ITMATT порука. Електронска размена података подразумева да ће царина имати све релевантне податке о пошиљаоцу, примаоцу, врсти робе и њеној вредности пре физичког приспећа пре пошиљке на царини, што ће довести до убрзања царинских процедура и несметану размену свих пошиљака са робом а самим тим је и испуњен планирани циљ за 2021. годину.

Овај посебан циљ ће се реализовати уз помоћ следећих мера:

4.1. Омогућавање несметаног одвијања прекограничне размене пакетских пошиљака са овлашћеним даваоцима универзалног сервиса држава чланица ЕУ;

CDS систем омогућава електронску размену података између овлашћених поштанских оператора и царинских органа у формату ITMATT порука, што доводи до несметане размене пошиљака које садрже робу. У току је пројекат аутоматизације процеса електронских најава за пошиљке у поступку царињења, који је финансиран од стране ГИЗ-а и у њему учествују Пошта Србије и Управа царине. У току је потписивање Уговора о лиценцирању са Светским поштанским савезом, којим се поред постојећих модула, регулише коришћење модула CDS.

4.2. Развој међународне сарадње у области поштанских услуга у циљу интеграције поштанског тржишта у глобалну поштанску мрежу.

Међународна сарадња у 2022. години је значајно унапређена. Наиме, Пошта Србије је у току 2022. године интезивирала сарадњу са поштанским операторима: Републике Српске, Мађарске, Литваније, Русије, Чешке, Уједињених арапских Емирата, Црне Горе, Гане, Северне Македоније, Албаније. Пошта Србије је узела учешће у раду Генералне скупштине и бизнис форуму асоцијације јавних поштанских оператора PostEvropa у Даблину, од 4. до 7 октобра 2022. године. Такође, током 2022. године, узето је учешће на радним групама PRIME у оквиру Међународне поштанске корпорације (IPC) у својству потписника споразума о експрес услугама.

**Посебни циљ 5:**

Унапређење сигурности и безбедности свих учесника у поштанском саобраћају и заштите животне средине и развој људских ресурса у поштанској делатности;

У току 2022. године реализовано је укупно 35 екстерних и интерних едукација које су намењене оспособљавању и стручном усавршавању запослених у поштанској делатности. Што се тиче примене стандарда безбедности и сигурности у току 2022. године, било је 13 екстерних и 5 интерних едукација где су запослени у поштанској делатности стицали знања у вези примене стандарда безбедности и сигурности. У току 2022. године, одржана је обука из области спречавања прања новца и финансирања тероризма, преко платформе Е-образовање за одговорна лица из радних јединица, као и путем Microsoft Teams. У току 2022. године, у Јавном предузећу „Пошта Србије“, Београд, спроведено је: Мерење емисије продуката сагоревања у котларницама пошта; Испитивање отпадних вода из процеса прања возила сопственог возног парка и Испитивање отпада насталог из процеса рада предузећа. У циљу праћења емисије загађујућих материја у ваздуху, извршена су мерења емисије загађујућих материја из 52 котларнице које се налазе у објектима предузећа, а испитивања отпадних вода из процеса прања возила сопственог парка извршено је у 3 објекта предузећа, а извршено је и испитивање 8 врста отпада насталог из процеса рада предузећа, тако да је остварен планирани циљ утврђен акционим планом.

Овај посебни циљ ће се реализовати уз помоћ следећих мера:

5.1. Подизање нивоа сигурности и безбедности корисника услуга и запослених у поштанској делатности;

У циљу сталног унапређења система безбедности и заштите реализоване су 32 екстерне и интерне едукације намењене оспособљавању и стручном усавршавању запослених у поштанској делатности.Током 2022. године, 655 запослених је у јавном поштанском оператору упућивано на 13 екстерних и 5 интерних едукација.

5.2. Развој људских ресурса у поштанској делатности;

Како би се подигао ниво сигурности и безбедности корисника услуга и запослених у поштанској делатности континуирано су спровођене активности које су усмерене на развој људских ресурса, имајући у виду значај и потребу сталног унапређивања знања, искуства кроз разне едукације, обуке, преквалификације, полагање стручних испита, учешће на семинарима и сајмовима, конференцијама и др. С тим у вези, у току 2022. године, одржана је обука из области спречавања прања новца, преко платформе Е-образовање за одговорна лица из радних јединица, као и путем апликације Microsoft Teams.

5.3. Предузимање активности у циљу заштите животне средине

У оквиру Одељења за поштански саобраћај и надзор урађена је анализа о утицају поштанског сектора на животну средину те је остварен показатељ на нивоу мере предузимање активности у циљу заштите животне средине.

**III РЕАЛИЗОВАНЕ АКТИВНОСТИ**

За спровођење мера неопходних за остваривање утврђених циљева Стратегије предвиђен је низ активности, које су дефинисане у Акционом плану.

Акциони план је саставни део Стратегије, којим су одређене активности за реализацију мера, рокови, показатељи са почетном и циљаном вредношћу, извори провере, финансијска средства, носиоци активности и партнери. Носиоци посла који су одговорни за реализацију појединих активности су пре свега Влада, министарство надлежно за област поштанских услуга, Регулаторна агенција за електронске комуникације и поштанске услуге, Јавно предузеће „Пошта Србије“, Београд, остали поштански оператори, као и други органи државне управе који дају допринос развоју и унапређењу поштанског тржишта.

**ЦИЉ 1:**

**Обезбеђење пружања доступних, поузданих и ефикасних поштанских услуга у Републици Србији у складу са директивама ЕУ и препорукама Светског поштанског савеза.**

Мера 1.1 Усклађивање поштанске регулативе са законодавством ЕУ и Светског поштанског савеза у области поштанских услуга

Активност 1.1.5 Доношење Закона о потврђивању аката Светског поштанског савеза

На Конгресу Светског поштанског савеза (Universal Postal Union), који је одржан у периоду од 9. до 27. августа 2021. године, у Абиџану (Обала Слоноваче) учествовала је делегација Републике Србије, у складу са Закључком 05 број: 037-7116/2021-1 од 29. јула 2021.године. Опуномоћени представници влада држава чланица на Конгресу UPU усвојили су следећа акта: Једанаести додатни протокол уз Устав Светског поштанског савеза; Трећи додатни протокол уз Општи правилник Светског поштанског савеза; Светска поштанска конвенција и Завршни протокол Светске поштанске конвенције; Аранжман о поштанско финансијским услугама и Завршни протокол о поштанско финансијским услугама; Правилник о поступању на Конгресу. С тим у вези, министарство је формирало Радну групу која је сачињена од представника министарства, Регулаторне агенције за електронске комуникације и поштанске услуге и Јавног предузећа „Пошта Србије“, Београд, са задатком да сачини текст Нацрта Закона о потврђивању аката Светског поштанског савеза, што је и спроведено. Влада је на седници од 2.02.2023. године усвојила Предлог Закона о потврђивању аката Светског поштанског савеза и исти je усвојен 28.02.2023. године од стране Народне Скупштине РС.

Мера 1.2. Унапређење конкурентног тржишта

Активност 1.2.1. Сарадња учесника повезаних са заштитом конкуренције у области поштанских услуга (рок за реализацију: 2 квартал 2022. године)

У току 2022. години, остварена је сарадња, у оквиру које је одржан састанак са представницима Комисије за заштиту конкуреције у области поштанских услуга, на коме су учествовали и представници Регулаторне агенције за електронске комуникације и поштанске услуге и Mинистарства информисања и телекомуникација. На састанку се говорило о секторској анализи о стању на тржишту поштанских услуга на територији Републике Србије у периоду од 2019. до 2022.године, као и о активностима које је Агенција предузела у циљу подстицања конкуренције на тржишту поштанских услуга (апликација за поређење цена, ГИС портал за поштанске услуге и мерење квалитета осталих поштанских услуга). На састанку се дискутовало о извештају о секторској анализи и препорукама које је Комисија дала Министарству и РАТЕЛ-у. Комисија је указала на процедуру која се спроводи приликом израде извештаја, а тиче се заштите података који се објављују (слање Захтева за заштиту податка ка операторима, а након прописаног рока слање Закључка о заштити података или делимичној заштити података). Питање објављивања података о обиму и приходу поштанских оператора је правно питање и приликом разматрања које податке је могуће објавити, потребно је узети у обзир Закон о заштити конкуренције и Закон о заштити пословне тајне. Што се тиче члана 31. Закона о поштанским услугама и термина „неправична цена“ констатовано је да је изузетно тешко одредити постојање овакве цене на тржишту где постоји конкуренција, што је случај са тржиштем осталих поштанских услуга. С тим у вези, тешко је да РАТЕЛ препозна овакав начин пословања поштанског оператора и препоручено је да се сами поштански оператори упућују на Комисију у случају да искажу сумњу да постоји „неправична цена“ код конкуренције.

У погледу препоруке Комисије да РАТЕЛ донесе подзаконски акт којим би се обезбедила транспарентност и неселективност у вези ценовне и рабатне политике за све учеснике на тржишту, представници Комисије су препоручили да се током измене Закона о поштанским услугама затражи мишљење од Комисије по овом питању. Такође, наглашено је да се не треба бавити регулацијом ових цена и рабата већ искључиво инсистирати да се цене и рабати транспарентно прикажу. Планирана активност за 2022. годину је испуњена.

Aктивност 1.2.2. Едукација инспектора за поштанске услуге и овлашћених лица за обављање стручног надзора у области заштите конкуренциje на поштанском тржишту.

Едукација инспектора спроводила се кроз више обука и путем размене искустава са другим надзорним органима у вези са реализацијом активности утврђеним ходограмом о спречавању нелегалне трговине која се одвија путем поштанских пакета, чија реализација је у директној вези са заштитом конкуренције.

Активност 1.2.5. Бенчмарк параметара квалитета осталих поштанских услуга (крајњи рок 3. квартал 2023. године)

У 2022. години, РАТЕЛ је спровео активности у вези организације и спровођења независног мерења осталих поштанских услуга (урађена је техничка спецификација, расписана јавна набавка и у отвореном поступку изабран Пружалац услуге). Резултати мерења очекују се почетком 2023. године. Независна организација коју је РАТЕЛ ангажовао, наставиће да обавља мерење квалитета обављања преноса поштанских пошиљака са експрес услугом у унутрашњем поштанском саобраћају и у 2023. и 2024. години по Mоделу „benchmarkingа“, сходно уговорној обавези, при чему ће достављати годишње резултате мерења квалитета обављања преноса поштанских пошиљака са експрес услугом. Анализа мерења квалитета вршиће се према четири (4) критеријума и тринаест (13) подкритеријума, у циљу утврђивања квалитета рада поштанских оператора, као и подстицању конкуренције на тржишту поштанских услуга. Мерење квалитета обављања преноса поштанских пошиљака са експрес услугом врши се над пет (5) највећих поштанских оператора који у укупном обиму на тржишту експрес услуга Републике Србије, учествују са око 99%.

Активност 1.2.6. Информисање корисника о доступности осталих поштанских услуга поштанских оператора путем ГИС портала РАТЕЛ-а (крајњи рок 4. квартал 2023. године)

РАТЕЛ је током 2022. године развио ГИС портал за приказивање одређених карактеристика тржишта осталих поштанских услуге (експрес и курирских услуга) као и универзалне поштанске услуге, које је постављен на званичној интернет страници РАТЕЛ-а, линк: https://gis.ratel.rs/smartPortal/postanskeUsluge. ГИС портал омогућава поштанским операторима приказ просторних података њихових пословница, пакетомата и територије на којој обављају делатност. Корисницима је на овај начин омогућено да на једноставан и прегледан начин провере да ли се на одређеној територији пружају услуге које су им потребне и избор одговарајућег поштанског оператора, као и друге територијалне специфичности везане за пружање услуга. Након иницијалног уноса података од стране јавног поштанског оператора као и оператора осталих поштанских услуга са највећим учешћима у обиму осталих поштанских услуга, током 2023. године, ће се наставити са уносом просторних података преосталих поштанских оператора, процесом ажурирања постојећих података, као и обогаћивањем сета просторних података у циљу квалитетнијих анализа и доношења одлука.

Мера 1.3. Унапређење заштите интереса корисника поштанских услуга

Активност 1.3.1. Анализа степена задовољства корисника поштанских услуга у РС и развој модела информисања корисника поштанским услугама ( крајњи рок 4. квартал 2025. године)

У циљу свеобухватног сагледавања стања на тржишту поштанских услуга, РАТЕЛ је спровео истраживање степена задовољења потреба корисника поштанским услугама у 2021. години, а након обраде података и анализе, резултати студије истраживања степена задовољења потреба корисника поштанских услуга су објављени на сајту РАТЕЛ-а у марту 2022. године. Током истраживања је анкетирано 1206 физичких и 304 правна лица, а обухваћене су све поштанске услуге: универзална поштанска услуга (писмоносне и пакетске) коју пружа јавни поштански оператор, као и остале поштанске услуге (експрес и курирске) које пружају други поштански оператори. Што се тиче подручја на ком је спроведено анкетирање, за физичка лица обухватало је око 30% испитаника руралног и око 70% испитаника урбаног подручја Републике Србије, док је структура за правна лица подразумевала одговарајућу расподелу према типу власништва, величини предузећа, делатности, региону и типу региона.

Активност 1.3.2. Унапређење сарадње у спровођењу заштите права корисника поштанских услуга инспектора за поштанске услуге и инспекција и тела која регулишу заштиту потрошача

У складу са одредбама Закона о инспекцијском надзору, као и одредбама Закона о поштанским услугама, инспектори за поштанске услуге остварују непосредну сарадњу са инспекторима тржишне инспекције. Непосредна сарадња се спроводи разменом информација, пружањем међусобне непосредне стручне помоћи, заједничким ангажовањем у компликованијим инспекцијским случајевима, размењивањем савета, искустава, заједничком сарадњом са телима која регулишу заштиту потрошача. У наведеном периоду је посебно била интензивна сарадња на спровођењу активности на реализацији ходограма о спречавању нелегалне трговине путем интернета, која се спроводила путем поштанских пакета, са различитим врстама робе.

Сарадња међу инспекцијама се унапређује, подиже на виши ниво, одржавањем периодичних састанака, непосредним заједничким решавањима одређених инспекцијских надзора, разменом искустава и важних информација.

Активност 1.3.4 Остваривање сарадње у спровођењу инспекцијског надзора и стручног надзора у области поштанских услуга

Имајући у виду да су одредбама Закона о поштанским услугама инспектори за поштанске услуге и овлашћена лица Агенције која обављају стручни надзор код поштанских оператора, у спровођењу својих редовних задатака свакодневно упућени једни на друге, сарадња између њих је континуирана и стална, а када овлашћена лица која обављају стручни надзор, при вршењу стручног надзора уоче неке недостатке и неправилности код поштанских оператора, они у складу са одредбама закона предлажу инспекторима за поштанске услуге, предузимање одређених мера. Међусобна сарадња између инспектора за поштанске услуге који обављају инспекцијски надзор над применом прописа којима је регулисано обављање поштанских услуга и овлашћених лица који обављају стручни надзор код поштанских оператора се одвија континуирано, непрекидно, кад год се за то укаже потреба, а основни циљ и једних и других је уређено тржиште поштанских услуга.

**ЦИЉ 2:**

**Осигурање доступности и одрживости универзалног поштанског сервиса у складу са потребама корисника и променама на тржишту;**

Мера 2.1. Обезбеђење одрживости пружања свих услуга из оквира универзалне поштанске услуге, као услуге од општег интереса

Активност 2.1.1. Анализа одрживости универзалне поштанске услуге и дефинисање њене улоге у складу са променљивим потребама корисника (крајњи рок 4 квартал 2024. године)

У 2022. години, РАТЕЛ је спровео активности у вези организације у вези израде студије одрживости универзалне поштанске услуге у Републици Србији и дефинисање њене улоге у складу са променљивим потребама корисника (одржан је састанак представника ЈПО, надлежног Министарства и РАТЕЛ-а у циљу спровођења предметне активности, на коме је презентован иницијални документ у вези израде студије, затим урађена је техничка спецификација и расписана јавна набавка у отвореном поступку). У оквиру постојећих активности, Агенција планира да у 2023. години у сарадњи са надлежним Mинистарством, ЈПО и одабраним консултантом ради на изради детаљне методологије за оцену одрживости универзалне поштанске услуге која подразумева дефинисање различитих будућих сценарија у погледу степена квалитета и доступности универзалне поштанске услуге, анализе потреба корисника, одрживости услуге у погледу прихода и трошкова. Поред тога, планирано је да се у складу са најновијим стандардима теорије одлучивања развије модел који на одговарајући начин обрадио и рангирао бенефите и ризике одговарајућих сценарија.

Активност 2.1.2 Спровођење процедуре рачуноводственог раздвајања и алокације трошкова давалаца универзалне поштанске услуге (рок за реализацију: први квартал 2022. године а након тога континуирано)

У овом извештајном периоду Јавно предузеће „Пошта Србије“, Београд је приходе од резервисаних поштанских услуга рачуноводствено одвојило од прихода остварених од нерезервисаних поштанских услуга из домена универзалне поштанске услуге, а путем интерног рачуноводства се врши алокација трошкова Предузећа. У складу са Правилником о начину вођења одвојеног рачуноводства јавног поштанског оператора („Службени гласник РС“, бр.126/20 ) спроведене су активности у вези унапређења новог интерног софтверског решења „Методологија обрачуна трошкова 2021“, на основу кога су израђени регулаторни извештаји овог оператора и исти су заједно са пратећом документацијом прослеђени на ревизију Регулаторној агенцији за електронске комуникације и поштанске услуге.

Активност 2.1.3 Провера веродостојности регулаторних извештаја

Јавни поштански оператор је доставио регулаторни извештај за 2021. годину РАТЕЛ-у, а регулатор је у сарадњи са независним консултантом, извршио процес провере веродостојности регулаторних извештаја. Након завршетка провере веродостојности утврђено је да Правилник о начину вођења одвојеног рачуноводстав и провере веродостојности регулаторних извештаја јавног поштанског оператора, није у потпуности примењен, о чему је РАТЕЛ објавио извештај о усклађености регулаторних извештаја за 2021. годину.

Активност 2.1.4 Усклађивање цена универзалне поштанске услуге

Наведена активност је спроведена и с тим у вези је донето Решење о давању сагласности на Одлуку о изменама одлуке о утврђивању цена резервисаних поштанских услуга у међународном поштанском саобраћају 05 Број: 338-3723/2022 7. јула 2022. године.

Мера 2.2: Остваривање доступности универзалне поштанске услуге прописаног квалитета

Активност 2.2.1. Испуњење обавезе пружања универзалне поштанске услуге у складу са Законом

У циљу ефикасног функционисања процеса пружања универзалне поштанске услуге ресорно министарство и регулаторно тело прате да ли се универзална поштанска услуга обавља у складу са потребама корисника ове услуге, и да ли се испуњавају обавеза пружаоца ове услуге, дефинисане Законом којима је регулисано обављање поштанских услуга, као и подзаконским актима који су донети на основу овог закона. Ради несметаног обављања универзалне поштанске услуге разматрају се одговарајући модели одрживости универзалне поштанске услуге. Модели одрживости садрже анализу потребе смањења учесталости доставе, као и одговарајућу анализу потребе рационализације и ефикасне организације мреже. Овим моделом се дефинишу изузеци од петодневног обављања ове услуге у фази пријема (изузеци од петодневне радне недеље пошта) и у фази доставе (изузеци и од петодневне доставе). У току 2022. године вршене су бројне анализе потреба смањења учесталости доставе и у току је усаглашавање Листе изузетака од петодневне доставе јавног поштанског оператора са РАТЕЛ-ом.

Активност 2.2.2. Контрола испуњења обавеза пружања универзалне поштанске услуге у складу са законом

Контрола пружања универзалне поштанске услуге у складу са Законом о поштанским услугама се врши континуирано кроз инспекцијске надзоре јавног поштанског оператора као даваоца универзалне поштанске услуге. Такође, у складу са одредбама Закона о поштанским услугама РАТЕЛ обавља стручни надзор над применом овог закона и прописа донетих на основу закона у делу којим је уређен квалитет обављања универзалне поштанске услуге, приступ мрежи, цене и рачуноводствено раздвајање трошкова давалаца универзалне поштанске услуге. Регулатор контролише испуњеност прописаних параметара квалитета при обављању универзалне поштанске услуге, као и квалитет обављања осталих поштанских услуга, контролише примену важећих ценовника, примену уговора о приступу мрежи, контролише рачуноводствено раздвајање давалаца универзалне поштанске услуге. Уколико се при вршењу стручног надзора уоче одређене неправилности, овлашћена лица без одлагања обавештавају инспектора за поштанске услуге и предлажу покретање инспекцијског надзора, а након инспекцијског надзора поступајући инспектор предузима мере и радње у складу са законом и својим овлашћењима.

Активност 2.2.3 Унапређење система јавног поштанског оператора за аутоматско праћење квалитета писмоносних пошиљака у унутрашњем саобраћају

У Јавном предузећу „Пошта Србије“, Београд се континуирано спроводе активности везане за унапређење система за аутоматско праћење квалитета писмоносних пошиљки у унутрашњем поштанском саобраћају. У предузећу се континуирано обавља процес мерења путем AMQM систем мерења времена преноса нерегистрованих писмоносних пошиљки. Мерење се врши путем интерних панелиста.

Активност 2.2.4 Модернизација инфраструктуре и опремања ПЛЦ ЈПО

У периоду јануар-децембар 2022. године, у Пошти Србије је израђен предлог технолошког решења просторних размештаја пословних процеса у поштанско-логистичком центру већег габарита, око 900 м², односно технолошко решење типског објекта локалног ПЛЦ (ЛПЛЦ), у складу са подацима и анализама истих за припадајуће гравитационо подручје ЛПЛЦ Суботица и ЛПЛЦ Јагодина. Спровођене су хитне мере у циљу уравнотеженог развоја расположивих ресурса и савременог опремања просторне поштанско-логистичке инфраструктуре ПЛЦ у условима раста обима постекспрес пошиљки, логистичких ентитета и рапидно растућих пошиљки е-комерца, тако да је ЛПЛЦ Сомбор након 20 година функционисања у закупљеном простору, технолошки неусловном, измештен у адаптирани простор ПЈ Сомбор. У току 2022. године набављен је и пуштен у употребу тракасти транспортер у РПЛЦ Београд чиме је извршена оптимизација и унапређење квалитета мануелног сортирања машински непрерадивих пакетских пошиљака.

Активност 2.2.5. Контрола параметара квалитета у обављању универзалне поштанске услуге

Квалитет обављања поштанских услуга се прати на основу годишњег извештаја јавног поштанског оператора о стању квалитета обављања универзалне поштанске услуге, приспелих рекламација корисника који нису задовољни обављањем универзалне поштанске услуге, појединих поштанских оператора, као и на основу месечних, кварталних, полугодишњих и годишњих извештаја. С тим у вези, у току 2022. године, независна организација коју је РАТЕЛ ангажовао, наставила је да обавља континуирано мерење времена преноса нерегистрованих приоритетних и неприоритетних писмоносних пошиљки у унутрашњем поштанском саобраћају јавног поштанског оператора и да доставља месечне, кварталне полугодишње и годишње резултате мерења рокова преноса нерегистрованих писмоносних пошиљака. На основу ових извештаја врши се анализа, провера и контрола имплементације стандарда квалитета сагласно Правилнику о параметрима квалитета за обављање поштанских услуга.

**ЦИЉ 3:**

**Подстицање развоја нових поштанских услуга кроз синергију са ИКТ и саобраћајном инфраструктуром, са посебним нагласком на е-трговину;**

Мера 3.1. Израда студија у циљу развијања нових интегрисаних поштанских услуга

Активност 3.1.3 Размена искуства са овлашћеним државама у окружењу и држава чланица ЕУ у вези са развојем савремених услуга и применом модерних поштанских технологија

У погледу развоја савремених услуга и примене модерних поштанских технологија континуирано се прате активности страних поштанских оператора, а пре свега у државама у окружењу и у државама чланица ЕУ. У циљу размене искустава и унапређења пословања, у току 2022. године одржани су састанци Поште Србије са Представницима Поште:Републике Српске, Северне Македоније, Мађарске, Литваније, Русије, Чешке и Уједињених Арапских Емирата. Спровођење ове активности је остварено.

Мера 3.2 Повећање обима поштанских пошиљака које садрже робу, генерисаним развојем е-трговинe

Активност 3.2.2 Анализа потреба за инсталирањем самоуслужних апарата у достави пакета из оквира универзалне услуге насталих е-трговином

Тржиште е-трговине у Републици Србији је у последњих неколико година у фази интезивног раста. У складу са резултатима анализа поштанског тржишта наметнула се потреба за развојем одговарајућих интернет платформи за е-трговину, као и одговарајуће мреже за доставу пакета, те ће се на тај начин омогућити да се е-трговина обавља квалитетно и успешно на читавој територији Републике Србије. Примена е-поштанских услуга доприноси повећању продуктивности и конкурентности поштанских оператора, тако да би се требало активно приступити њиховом развоју и имплементацији а нарочито кроз примену поштанске платформе за е-услуге за ширење и јачање пословања, као и промоцију средстава поштанске мреже у дигиталном простору и понуду нових е-поштанских услуга које приказују значај поште у глобалној дигиталној економији. С тим у вези, у току 2022. године, јавни поштански оператор извршио је анализу потенцијалних локација за пакетомате и на основу спроведене анализе, постављени су пакетомати на 20 локација.

Активност 3.2.3 Примена пакетомата у пружању услуга експрес слања пошиљака

Планом набавке за 2022. годину у Јавном предузећу „Пошта Србије“, Београд је предвиђена набавка 400 средстава за аутоматизацију доставе пошиљака (пакетомата) у вредности од 160 милиона динара, у циљу подизања нивоа квалитета пружања пост-експрес и пакетских услуга, као и бољем позиционирању на тржишту поштанских услуга. На 20 локација су постављени пакетомати, и то 9 у Београду, 4 у Новом Саду, 4 у Нишу, 1 у Краљеву, 1 у Новом Пазару и 1 у Панчеву. С обзиром да је експлоатација пакетомата на наведеним локацијама показала добре резултате и да је реализација набавке нових 400 пакетомата у току, очекује се испорука још 51-ог пакетомата. Такође ће се и у наредном периоду у јавном предузећу вршити вишекритеријумске анализе потреба за инсталирањем самоуслужних апарата у достави пакета из домена универзалне поштанске услуге насталих е-трговином, а у складу са роковима који су дефинисани Акционим планом Стратегије.

**ЦИЉ 4:**

**Унапређење прекограничног поштанског саобраћаја и међународне сарадње у области поштанских услугa**

Мера 4.1 Омогућавање несметаног одвијања прекограничне размене пакетских пошиљака са овлашћеним даваоцима универзалног сервиса држава чланица ЕУ

Активност 4.1.1 Анализа процене потребе имплементације Уредбе (ЕУ) 2018/644 о услугама прекограничне доставе пакета

У вези са свим напред наведеним, спроведена је детаљна анализа о томе да ли су и које одредбе Уредбе имплементиране у Закон о поштанским услугама, односно које одредбе треба имплементирати, како би се овај акт у потпуности транспоновао у националну регулативу. Сходно наведеном, утврђено је да у постојећој националној поштанској регулативи недостају следеће одредбе које дефинише Уредба:

Уредба (ЕУ) 2018/644, члан 2 (поштанске дефиниције):

Потребно је усагласити дефиницију пакета као предмета до 31,5 кг, у складу са ставом 1. тачка 1. овог члана.

Рег. (ЕУ) 2018/644, чл. 4-6 (Регулаторни надзор):

Потребно је у потпуности имплеметирати чл. 4-6. који се односе на:

- Давање информација (члан 4);

- Транспарентност прекограничних тарифа (члан 5);

- Процену прекограничних тарифа за појединачне пакете (члан 6).

Уредба је усвојена 2018. године у контексту Стратегије јединственог дигиталног тржишта ЕУ како би се решила забринутост да релативно висок ниво тарифа примењивих на услуге прекограничне доставе пакета и недостатак транспарентности и регулаторног надзора таквих услуга ствара препреке за бесплатно прекогранично пружање услуга доставе пакета на унутрашњем тржишту.

Закон о поштанским услугама је углавном у складу са горе наведеним захтевима Уредбе, али, у циљу потпуне имплементације, у неком тренутку пре приступања, потребно је обезбедити правни основ за регулатора да врши надзор тржишта према потреби и прописује ефикасне, сразмерне и одговарајуће казне у случају непоштовања Уредбе чл. 4-6. односно обавеза да директно примењује чл. 4-6 морају се увести у складу са чл. 288.2 Уговора о функционисању Европске уније (TFEU).

Уредба (ЕУ) 2018/644, члан 7. (Информације потрошачима и заштита потрошача):

Закон о поштанским услугама је у потпуности усклађен са наведеном одредбом. Међутим, закон и даље треба да обезбеди довољан правни основ за регулатора да надгледа усклађеност, као и ефикасне, сразмерне и одговарајуће казне у случају непоштовања захтева за информисањем потрошача.

Све напред наведене потребне измене могу се, у случају процене да је то потребно, имплементирати у регулативу само путем измена и допуна Закона о поштанским услугама.

Активност 4.1.2 Пуна примена CDS система (Customs Declaration System)

У Јавном предузећу „Пошта Србије“ Београд, од 1. јануара 2021. године, се отпочело са спровођењем ове активност, а у складу са регулативом Светског поштанског савеза. CDS систем је систем царинских декларација, који омогућава електронску размену података између овлашћених поштанских оператора и царинских органа, у формату ITMATT порука. То подразумева да ће Управа царина имати све релевантне податке о пошиљаоцу, примаоцу, врсти робе и њеној вредности пре физичког приспећа пошиљке на царину, што ће довести до убрзања царинских процедура. Пошта Србије је у потпуности спровела све неопходне активности, и систем је у потпунсти функционалан. Међутим, Управа царина још увек не користи податке добијене путем CDS система за пошиљке у долазу, тако да се поступак царињења пошиљака у долазу обавља као и раније. У наредном периоду се очекује да Управа царина успостави размену података са CDS системом, тако да ће процедура царињења поштанских пошиљака у долазу бити убрзана. У току је Пројекат аутоматизације процеса електронских најава за пошиљке у поступку царињења, који је финансиран од стране GIZ-a, и у њему учествују Пошта Србије и Управа царине, чијом реализацијом ће се у потпуности реализовати пуна примена система.

Активност 4.1.3 Унапређење система мерења квалитета преноса нерегистрованих пошиљака у међународном саобраћају

Спровођење ове активности врши се путем међународног мерења времена преноса нерегистрованих пошиљака у међународном саобраћају - GMS WORLD (у организацији Светског поштанског савеза). GMS WORLD се спроводи са интерним панелистима Поште Србије и методологија спровођења се континуирано унапређује, чиме се добијају прецизнији резултати о оставаривању параметара квалитета.

Мера 4.2: Развој међународне сарадње у области поштанских услуга и међународне сарадње у области поштанских услуга

Активност 4.2.3 Учешће у раду радних група Европске групе поштанских регулатора (ERGP)

У току 2022. године, представници РАТЕЛ-а су наставили у континуитету да прате рад радних група ERGP (WG Regulatory framework, WG Cosumer and market indicators, WG Cross-border parcel delivery, WG Regulation, WG Regulatory tools), учешћем на састанцима, достављањем података у упитницима, учествовањем у изради извештаја. Током 2022. године представници РАТЕЛ-а су дали свој допринос у изради следeћих извештаја по радним групама , и то:

WG Regulatory framework –Радна група регулаторни оквир

* Извештај о „online“ платформама и е-трговцима и утицају на поштанско тржиште;
* Извештај о будућим потребама универзалне поштанске услуге.

WG Consumer and market indicators- Радна група корисници и индикатори

* Извештаја о квалитету сервиса, заштити корисника и руковању са рекламацијама истих;
* Извештај о уговорној позицији корисника поштанских услуга;
* Извештај о најзначајнијим индикаторима тржишта и утицају COVID 19, овај извештај није усвојен јер су представници немачког регулатора додали коментаре, па је усвајање одложено;
* Представник РАТЕЛ-а је драфтер-обрађивач података на основу којих припрема делове извештаја ове радне групе.

WG Cross-border parcel delivery-Радна група прекогранична достава пакета

* Извештај о примени и имплементацији уредбе о прекограничној достави пакета

WG Acess&Interoperability- Радна група за приступ мрежи

* Извештај о приступу мрежи у контексту раста електронске трговине;
* Интерна студија о утицају VAT правила и царинских процедура на достави у међународном саобраћају.

WG Regulatory tools- Радна група регулаторни алати

* Извештај о одрживости у поштанском сектору са аспекта заштите животне средине;
* Извештај о примењеној пракси у области одрживости заштите животне средине.

Такође су представници РАТЕЛ-а учествовали на састанцима контакт мреже (ERGP CN I, ERGP CN II) и пленарним заседањима (ERGP Plenary I , ERGOP Plenary II), као и радионицама које су биле организоване у оквиру пленарног заседања.

**ЦИЉ 5:**

**Унапређење сигурности и безбедности свих учесника у поштанском саобраћају и заштите животне средине и развој људских ресурса у поштанској делатности;**

Мера 5.2. Развој људских ресурса у поштанској делатности

Активност 5.2.1 Стручно усавршавање запослених у поштанској делатности у вези са заштитом података о личности, спречавању прања новца и финансирању тероризма, превозом опасних роба у ваздуху, заштитом потрошача, царинским прописима и др. (рок за реализацију: континуирано).

У току 2022. године, у Јавном предузећу „Пошта Србије“, Београд је одржана обукa из области спречавања прања новца и финансирања тероризма преко платформе Е-образовање за одговорна лица из радних јединица, као и путем апликације Microsoft Teams.Стручно усавршавање запослених у поштанској делатности у вези са заштитом података о личности, спречавања прања новца и финансирања тероризма, превозом опасних роба у ваздуху, заштитом потрошача, царинским прописима, 8477 запослених је похађало 2 екстерне и 15 интерних едукација (укупно 12063 интерних полазника, јер су поједини запослени похађали од 1 до 7 интерних обука).

Такође, инспектори за поштанске услуге, имајући у виду да спроводе надзор и над применом Закона о спречавању прања новца и финансирању тероризма код лица која се баве поштанским саобраћајем, су узели учешће у раду радионице на тему „ Унапређење капацитета надзорних органа у испуњавању њихових обавеза везано за систем ПН и ФТ – сарадња надзорних органа и тужилаштава “, у организацији ОЕБС-а.

Активност 5.2.2 Спровођење социјалног дијалога

Јавно предузеће „Пошта Србије“, Београд је водило дијалог са синдикалним организацијама у складу са Колективним уговором за Јавно предузеће „Пошта Србија“, Београд („Службени гласник“ РС, број 9/22). С тим у вези, а на основу члана 121. Колективног уговора за Јавно предузеће „Пошта Србија“, Београд , а у складу са чланом 44. Закона о безбедности здравља на раду („Службени гласник“ РС , бр. 101/05, 91/15, 17/17) и чл. 39-42 Правилника о безбедности здравља на раду запослених у ЈП „Пошта Србије“ (Сл. ПТТ гласник, број 1401/21), донета је одлука о образовању Одбора за безбедност и здравље на раду, број 2022-92777/7 од 16. јуна 2022. године. У извештајном периоду су одржане две седнице Одбора за безбедност и здравље људи на раду.

Мера 5.3.1. Предузимање активности у циљу заштите животне средине

Активност: 5.3.1. Анализа утицаја свих елемената пословања поштанског сектора на животну средину

У току 2022. године, у Јавном предузећу „Пошта Србије“, Београд је спроведено:

Мерење емисије продуката сагоревања у котларницама пошта; испитивање отпадних вода из процеса прања возила сопственог возног парка и испитивање отпада насталог из процеса рада предузећа. У циљу праћења емисија загађујућих материја у ваздуху, извршена су мерења емисије загађујућих материја из 52 котларнице које се налазе у објектима предузећа. Испитивање отпадних вода из процеса прања возила сопственог возног парка врши се у 3 објекта Предузећа. Извршено је испитивање 8 врста отпада насталог из процеса рада Предузећа.

Активност: 5.3.2 Анализа потреба за „зеленим возилима“ и инсталирањем пунионица за возила

У вези са наведеном темом, а у циљу заштите животне средине, Јавно предузеће „Пошта Србије“, Београд, проширује друштвену кампању за подизање еколошких стандарда и свести. У току 2022. године понуђачи транспортних средстава на електропогон су одржали презентације у предузећу и том прилоком је Предузеће добило одређен број бицикала и електробицикала на тестирање. Након детаљних анализа, истраживања тржишта и извршених тестирања су реализоване набавке 810 комада бицикала и 14 комада електробицикала. Предузеће ће спровести и набавку и за још 235 електробицикала и 100 електровозила, имајући у виду њихов утицај на заштиту животне средине. Ова возила ће се користити за доставу поштанских пошиљака у ужим градским зонама векликих градова.